Sagunt a Escena es presenta amb 11 estrenes absolutes i una forta presència de companyies valencianes
21 de juliol 2020

![](/media/n1fjygnx/46-c_sagunt-a-escena-presentacion-sagunto-2020-07-21-95.jpg)  
  

L'edició de 2020 del festival d'arts escèniques Sagunt a Escena s'ha presentat este matí en l'espai arqueològic Via del Pòrtic. Davall el títol ‘Recuperem l’escena’, la 37a edició d’este festival, que tindrà lloc del 4 d'agost al 5 de setembre, comptarà amb un total de 39 espectacles, 11 dels quals seran estrenes absolutes. En l'acte han participat l'alcalde de Sagunt, Darío Moreno; la regidora de Cultura, Asun Moll; el director del festival, Juan Vicente Martínez Luciano, i el director adjunt de CulturArts, Roberto García. També han sigut presents membres de l'Equip de Govern, així com de les empreses patrocinadores de l'esdeveniment.

Darío Moreno ha agraït en primer lloc a la Generalitat, a la Diputació i al Institut Valencià de Cultura per continuar apostant per este festival fins i tot augmentant el pressupost per a l'edició d'enguany. Així mateix, ha destacat la labor del departament de Cultura de l'Ajuntament de Sagunt per la seua gran faena, especialment este any a causa de la crítica situació provocada per la crisi sanitària, així com al departament de Turisme. Moreno també ha remarcat la col·laboració entre les diferents administracions, amb els patrocinadors, ja que considera «**molt important que Sagunt a Escena siga un projecte col·lectiu en el qual tots creiem, un festival molt lligat a la nostra ciutat que implica tant de treball en equip i que, any rere any, eixe treball conjunt s'ha anat reforçant**».

L'alcalde ha assenyalat el valor especial que té esta edició del festival Sagunt a Escena que ve marcada per la covid-19. «**A causa de les conseqüències que deixa esta pandèmia, la cultura és un sector que ens preocupava molt i que no volíem deixar de costat en esta crisi, ja que és un dels eixos essencials de les nostres polítiques públiques i ha de continuar sent-ho fins i tot en moments com este**», assegura Darío Moreno, qui a més ha expressat que la programació del festival d'enguany és una mostra de l'aposta de totes les institucions pel projecte Sagunt a Escena, que oferix gran varietat d'espectacles i que, a més, fa costat a grups locals.

Asun Moll ha assegurat que Sagunt a Escena tindrà una quantitat d'espectacles de producció de companyies i professionals valencians d'aproximadament un 50% de la programació. «**És d'agrair. Hem de destacar el gran esforç que s'ha fet en este sentit i, per la meua banda, només puc estar orgullosa de fer costat a tot el teatre valencià. Ara bé, seran espectacles condicionats a les circumstàncies de la nova normalitat i que després** **d’este cap de setmana, encara tenim més restriccions. No podem fer una altra cosa, és responsabilitat de totes i tots**».

Moll ha manifestat que davall el títol 'Recuperem l’escena' i com a fil conductor, amb un unànime suport de les tres administracions (Conselleria, Diputació i Ajuntament de Sagunt) que col·laboren en l'organització del festival, s'ha pogut fer costat als professionals de les arts escèniques valencianes «**em sembla una iniciativa magnifica que ens ajuda, en part, a superar la crisi que patix el sector cultural a causa del coronavirus**».

![](/media/2duf4z5y/46-sagunt-a-escena-presentacion-sagunto-2020-07-21-69-_cuerpo.jpg)  
  

Roberto García ha posat en valor la realització del festival en un context com l'actual, «**mentre que altres festivals malauradament han desaparegut o han minvat, Sagunt a Escena no sols sobreviu sinó que ha potenciat la seua programació**». García ha assegurat que considera «**un deure compartir la cultura amb la ciutadania i una oportunitat per a estar al costat dels nostres professionals i companyies**». A més, ha ressaltat la importància que suposa este festival perquè és un senyal que indica que la cultura és segura i la dificultat de contagiar-se en el teatre. Finalment, García ha destacat l'estrena de la producció pròpia _(R)Minds_.

Juan Vicente Martínez Luciano ha assegurat que cada any «**intentem amb un lema diferent explicar la intenció a l'hora de muntar el festival i enguany és recuperar l'escena, no sols des del punt de vista dels professionals, sinó també del públic**». A més, ha destacat la presència de teatre en valencià «**que serà el senyal d'identitat d'esta edició**», així com els 11 estrenes, destacant _Incovidsació en Do Major_ i _Saguntilíada_, «**que marcaran l'inici i el final del festival**».

«**La idea essencial de Sagunt a Escena és democratitzar el festival, que no siga exclusiu per a elits ni per a grups en particular, sinó que siga accessible per a tothom i tinga una oferta cultural variada en la qual tots es vegen reconeguts, que genere eixe sentiment que el festival no és de les institucions, sinó de la ciutadania**», ha destacat l'alcalde. A més, Moreno ha animat tota la ciutadania que assistisca a les diferents activitats programades i que ho faça de manera segura. «**Darrere hi ha un treball tècnic increïble, i seria una pena que no es lluïra en termes d'assistents. Jo crec que la gent està demostrant ser civilitzada i que pot assistir sense córrer cap risc, fent costat a la cultura i a la nostra terra**», ha conclòs Moreno.

Per a la regidora de Cultura, el cartell d'enguany no podia representar de millor manera la situació que vivim, d'una banda, la màscara representa al teatre i expressa la tristesa per la qual hem passat i les circumstàncies que enguany anem a viure al festival. Però per una altra, representa l'alegria i l'esperança de poder superar esta situació «**que esperem que siga passatgera. A més, representa també la continuïtat del món cultural i expressa el necessari suport de les institucions**».

Este és un festival marcat per les estrenes, però hi ha una que té un sentiment especial per a Asun Moll, _Saguntilíada_. Una obra creada i escrita per a ser representada en el Teatre Romà i per a celebrar el 25 aniversari d'una gran companyia teatral que té la nostra ciutat, Hongaresa Teatre. «**Una companyia reconeguda a nivell nacional i internacional i de la qual estem molt orgullosos del seu treball**».

Esta nova i particular edició del festival ha comptat amb un augment de 100 000 euros del pressupost previst, amb el que s'ha incrementat en 7 els espectacles respecte a l'anterior edició. Del total d'espectacles, 11 es veuran en el Teatre Romà i 28 s'emmarcaran dins de l’Off Romà, apartat d'espectacles en diversos escenaris de la ciutat com la plaça Cronista Chabret, la pujada al Castell, els jardins del Centre Cívic, el Centre Cultural Mario Monreal, la Casa dels Berenguer, la Casa de Cultura i, com a novetat, s'afig l'Auditori Joaquín Rodrigo com a espai del festival per a esta edició.

La inauguració oficial del festival tindrà lloc el dimarts, 4 d'agost, a les 20 hores, amb la representació de l'espectacle _The wolves_ de la Fam Teatre en la plaça Cronista Chabret  i, a continuació, a les 21.30h en la pujada al Castell amb la posada en escena del primer espectacle inèdit del festival, un _Homenaje a Alicia de Larrocha_ de Jorge Tabarés, qui amb de la soprano Cristina Laia posarà la música de piano.

Entre els 11 espectacles programats per al festival, destaquen l'estrena de Sol Picó, davall la direcció musical de Jesús Salvador “Chapi” i amb la col·laboració especial de Carles Dénia, amb l'espectacle de dansa _Incovidsació en Do Major_ que obrirà la programació del certamen el 5 d'agost; o la també estrena de la companyia La Nariz de Cyrano _Eduardo II, ojos de niebla_, una obra d'Alfredo Cernuda dirigida per Jaime Azpilizcueta.

A més dels espectacles ja nomenats, el festival comptarà amb uns altres d'interés com són el de dansa de Titoyaya Dansa _CARMEN.maquia_, dirigit per Gustavo Ramírez, qui també ho coreografia, i Verónica García, el 12 d'agost; una versió d'Alfonso Zurro del clàssic de William Shakespeare _Romeo y Julieta_ el 14 i 15 d'agost; la música del grup Manel el 18 d'agost; la producció del Festival de Teatre Clàssic de Mèrida _Anftrión_ de Molière interpretada per la companyia Pentación Espectaculos y Mixtolobo, el 22 i 23 d'agost; un espectacle musical i de dansa de Mayte Martín el 25 d'agost, o el concert de la Orquestra de la Comunitat Valenciana, el 5 de setembre com a clausura del festival.

A més, com cada edició, tindrà lloc la ja tradicional [Gala Benèfica de l'Alzheimer d’AFACAM](http://www.cmafacam.com/), el 16 d'agost, que enguany complix 16 edicions.

Tots els espectacles de Sagunt a Escena tindran lloc en el Teatre Romà i començaran a les 22.30 hores.

Finalment, la regidora de Cultura ha explicat una novetat molt important que tindrà esta edició de Sagunt a Escena, «**enguany posarem a la disposició de tots els que vinguen a gaudir dels espectacles del Teatre Romà d'un minibús llançadora que eixirà des del** **Palau municipal i pujarà fins a l'esplanada de la porta del Teatre Romà. L'horari serà entre les 21 - 21.15 hores i les 22 - 22.15 hores i està destinat a totes aquelles persones que no puguen gaudir de la meravellosa i empinada pujada que tenim**».

**28 espectacles gratuïts en el Off Romà**

El festival comptarà, també, amb un total de 28 espectacles en el certamen Off Romà en diferents localitzacions de la ciutat.

A més de la inauguració, la plaça Cronista Chabret acollirà 6 espectacles més entre els quals destaquen, el 7 d'agost, _El desig d’estar junts_, de la Finestra Nou Circ, un espectacle de circ en castellà i valencià o el 25 d'agost, _Love, love, love_, una obra de teatre urbà de Paco Pascual en castellà. Així mateix, l’Institut Valencià de Cultura estrenarà en la mateixa plaça, l'espectacle de carrer _(R)Minds_ de Sònia Alejo el 5 de setembre. Totes les representacions seran gratuïtes, aptes per a tots els públics i començaran a les 20 hores.

D'altra banda, la pujada al Castell acollirà, a més de l'obra de la inauguració del festival, 6 espectacles més entre els quals destaquen un de circ en castellà de Nostraxlandamus titulat _Al filo_ i dirigit per Jimena Cavalletti el 6 d'agost o l'11 d'agost un espectacle de dansa i teatre visual de Calire Ducreix i Toni Mira titulat _Avec le temps…_. Tots estos espectacles seran aptes per a tots els públics, gratuïts i començaran a les 20 hores.

Els jardins del Centre Cívic també seran escenari de 2 espectacles de circ. El primer serà el 29 d'agost i vindrà de la mà de Mumusic Circus titulat _Flou Papagayo_, i el segon de la mà de Montelo&Manzani, el 30 d'agost, davall el títol de _Fili Busters_. Tots dos espectacles seran gratuïts, començaran a les 20 hores i seran aptes per a tots els públics.

El Centre Cultural Mario Monreal acollirà 4 representacions de teatre el 5, 12, 19 i 26 d'agost, entre les quals destaquen la del primer dia ja que la companyia Leamôk estrenarà l'obra _Lázaro_ de l'autor Roberto Hoyo, qui també la dirigirà i la interpretarà. Estos espectacles que començaran a les 20 hores, requeriran de compra d'entrada que serà de 7 euros cadascuna.

D’altra banda, l'Auditori Joaquín Rodrigo s'estrena en el festival amb cinc obres teatrals. El 6, 13, 20 i 27 d'agost i el 3 de setembre pujarà el teló a sengles representacions entre les quals destaca l'estrena de la companyia Perros Daneses i Pega, el 3 de setembre, titulada _9_ escrita per Javier Sahuquillo i davall la direcció de Miguel Ángel Romo. Per a totes estes representacions, que començaran a les 22 hores, es requerirà de compra d'entrada a 7 euros cadascuna.

La Casa de Cultura del Port de Sagunt també acollirà 2 obres de teatre el 15 i el 22 d'agost. Serà _La dama boba_ de Lope de Vega i _La ciudad de escarcha_ de Carmen Martín Gaite, respectivament. Les dos representacions, en castellà i per a tots els públics, començaran a les 20 hores i es requerirà d'entrada, el cost de la qual serà de 7 euros cadascuna.

Finalment, la Casa del Berenguer acollirà el 10 i l'11 d'agost, a les 22 hores, _Juicio y muerte de Sócrates_ de Scaena Grecollatina, una obra de teatre en castellà de José Luis Navarro, dirigida per Gemma López, per a la qual es necessitarà invitació, ja que l'aforament serà limitat, i es recollirà els dies de funció en la mateixa ubicació d'11 a 18 hores. Només s'entregaran dos invitacions per persona.

**El festival Ressona en la pujada al Castell**

De nou un any més tindrà lloc el festival Ressona de Sagunt reViu durant la celebració del Sagunt a Escena. Este 2020 tindrà 4 dates, els dies 7, 14, 21 i 28 d'agost, i entre d’altres es podrà gaudir d'actuacions de Mausoleu, L’Exotighost, Da Souza o el Colectivo Da Silva.​

*   [](http://www.facebook.com/sharer.php?u=https://aytosagunto.es/va/actualitat/sagunt-a-escena-es-presenta-amb-11-estrenes-absolutes-i-una-forta-presencia-de-companyies-valencianes/ "Facebook")
*   [](http://twitter.com/share?url=https://aytosagunto.es/va/actualitat/sagunt-a-escena-es-presenta-amb-11-estrenes-absolutes-i-una-forta-presencia-de-companyies-valencianes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-a-escena-es-presenta-amb-11-estrenes-absolutes-i-una-forta-presencia-de-companyies-valencianes/ "Linked In")
*   [](mailto:?body=https://aytosagunto.es/va/actualitat/sagunt-a-escena-es-presenta-amb-11-estrenes-absolutes-i-una-forta-presencia-de-companyies-valencianes/)